อาคเนย์เจาะเอสเอ็มอี รวบขายเป็นแพ็กเกจ
อาคเนย์ประกันภัย โดนจับกลุ่มเอสเอ็มอี ส่งสินค้าใหม่ขายความคุ้มครองเป็นแพ็กเกจ&nbsp;
11 ส.ค. 2558

อาคเนย์ประกันภัย โดนจับกลุ่มเอสเอ็มอี ส่งสินค้าใหม่ขายความคุ้มครองเป็นแพ็กเกจ  
นายหลักชัย สุทธิชูจิต กรรมการผู้จัดการ บริษัท อาคเนย์ประกันภัย เปิดเผยว่า บริษัทได้เปิดตัวแบบประกันใหม่ “เอสเอ็มอี มียิ้ม” เพื่อจับกลุ่มลูกค้าธุรกิจขนาดกลางและขนาดย่อม (เอสเอ็มอี) โดยเฉพาะ โดยมีด้วยกัน 2 แบบหลัก และมีแผนย่อยให้ลูกค้าเลือกได้ 5 แผน ตามความต้องการของธุรกิจ มีทุนประกันภัยตั้งแต่ 1-50 ล้านบาท และเบี้ยเริ่มต้น 2,450 บาท/ปี ขายผ่านช่องทางสาขาอาคเนย์และช่องทางออนไลน์เป็นหลัก
“แพ็กเกจเอสเอ็มอี มียิ้ม จะเน้นเจาะกลุ่มเจ้าของเอสเอ็มอีประเภทร้านค้าทั่วไป ธุรกิจบริการ หอพักและสำนักงานธุรกิจ โดยแพ็กเกจเอสเอ็มอี ยิ้มสบาย จะครอบคลุมความเสียหายขั้นพื้นฐานจากภัยต่างๆ ที่อาจเกิดขึ้น” นายหลักชัย กล่าว และว่าแพ็กเกจดังกล่าวจะเพิ่มความคุ้มครองขั้นสูงสุด โดยครอบคลุมรวมไปถึงการประกันภัยเงินสด เงินทดแทนการสูญเสียรายได้ค่าเช่าที่พักอาศัยชั่วคราว และการประกันภัยอุบัติเหตุส่วนบุคคลภายในสถานที่เอาประกันภัยด้วย
“ปัจจุบันผู้ประกอบการเอสเอ็มอีในไทยมีจำนวนเพิ่มขึ้นถึงกว่า 2.6 ล้านราย หรือ 97.2% ของวิสาหกิจทั้งหมด ถือได้ว่าเป็นกลุ่มสำคัญที่ช่วยขับเคลื่อนเศรษฐกิจของประเทศ เพราะทำให้เกิดตัวเลขการจ้างงานถึง 11.4 ล้านคน หรือ 81% ของการจ้างงานทั้งประเทศ คิดเป็นมูลค่าทางเศรษฐกิจกว่า 4.45 ล้านล้านบาท หรือ 37.4% ของจีดีพีรวม โดยอาคเนย์มองเห็นแนวโน้มการเติบโตของกลุ่มนี้” นายหลักชัย กล่าว  
ทั้งนี้ สำนักงานส่งเสริมวิสาหกิจขนาดกลางและขนาดย่อม (สสว.) คาดการณ์แนวโน้มธุรกิจเอสเอ็มอีในปีนี้ไว้ว่าจะขยายตัวเพิ่มขึ้น 5.4% จากมาตรการกระตุ้นเศรษฐกิจของภาครัฐที่ทยอยออกมาอย่างต่อเนื่อง เช่น การลดอัตราภาษีสำหรับผู้ประกอบการ การจัดตั้งกองทุนร่วมลงทุนสำหรับผู้ประกอบการ และการลงทุนโครงสร้างพื้นฐานขนาดใหญ่